**ΝΕΟΕΛΛΗΝΙΚΗ ΓΛΩΣΣΑ Β΄ ΓΥΜΝΑΣΙΟΥ**

**1η Ενότητα: Αχώριστα μόρια**

**Αχώριστα μόρια** : λέξεις που δεν μπορούν να σταθούν μόνες τους στο λόγο. Χωρίζονται σε λαϊκά και λόγια μόρια.

**Λαϊκά**

Α. **Στερητικό α** ( αν- και ανα-):Δηλώνει στέρηση και γενικά την αντίθετη σημασία απ’ ό,τι το β΄ συνθετικό.

Π.χ. κακός-άκακος, άξιος-ανάξιος, δουλειά-αναδουλειά.

Β. **ξε- :** Δηλώνει είτε το αντίθετο, είτε το πολύ είτε το έξω.

Π.χ.: ξεφεύγω (φεύγω έξω), ξεχειλίζω (βγαίνω έξω από το χείλος), ξεμακραίνω (μακραίνω πολύ) διψάω-ξεδιψάω, βάφω-ξεβάφω

Γ.**ανα-**  : Δηλώνει είτε το πάνω, είτε το ξανά.

Π.χ: ανασηκώνω (σηκώνω πάνω) αναπαλαιώνω

**Λόγια**

**Α. Αρχαίες προθέσεις :**

**αμφι-** =και από τα δύο (αμφορέας, αμφίβιο, αμφιλεγόμενος)

**δια-** (δι-) =ανάμεσα (διαβαίνω)

**εισ-** = μέσα (εισέρχομαι, εισβάλλω, είσοδος)

**εν-** (εμ-, εγ-, ερ-, ελ-) =μέσα (εννοώ, εμμονή, εγχώριος, έρρινος, έλλογος, εντοιχισμένος)

**ενδο-** =μέσα (ενδοχώρα )

**επι-** (επ-, εφ-) = πάνω ( επίγειος, επιβίωση, έφιππος)

**περι-** = γύρω/πολύ (περικυκλώνω, περιβάλλω, / περίφημος, περιζήτητος)

**προ-** = πριν (προβλέπω, προλέγω, προνοώ)

**υπερ- =** υπερβολικά (υπερχείλιση, υπερκατανάλωση, υπερπροσπάθεια, υπερκόπωση)

**υπο-** = κάτω /κρυφά ή λίγο/ πίσω (υπόγειος, υπολοχαγός, /υπόκωφος, υποδηλώνω/ υποχώρηση)

**Β. Αρχαίες άκλιτες λέξεις.**

**αρτι-** = νωρίς (αρτιγέννητος)

**αρχι-** = πρώτος (αρχιερέας, αρχιστράτηγος)

**δυσ-** = κάτι αρνητικό, κακό (δύσκολος, δυστύχημα, δυσπρόσιτος)

**ευ-** = καλό (εύκολος, ευτυχία, ευδιάθετος)

**αει- =** πάντα (αεικίνητος, αειθαλής)

**ημι-**= μισό (ημισέληνος, ημίθεος)

**ομο-** =από κοινού (ομόθρησκος, όμορος, ομοϊδεάτης)

**συν-** (συγ-, συγκ-,συλ-, συμ-, συρ-)=μαζί (συνεννοούμαι, συγγραφέας, συγκεντρώνω, συλλαλητήριο, συμμαθητής, συμφοιτητής, συρράπτω)

**Παρατηρήσεις στην ορθογραφία:**

Τα αχώριστα μόρια δια-, επι-, υπο-, χάνουν το τελευταίο τους γράμμα όταν το δεύτερο συνθετικό ξεκινάει από φωνήεν  π.χ. υπέδαφος

 Το εκ- γίνεται εξ- όταν το δεύτερο συνθετικό αρχίζει από φωνήεν  π.χ. εξαγωγή

Το εν- και το συν- γίνονται εμ- και συμ- μπροστά από χειλικά σύμφωνα και μ.

Το εν- και το συν- γίνονται εγ- και συγ- μπροστά από ουρανικά σύμφωνα.

Το εν και συν γίνονται ελ-, ερ- και συλ- , συρ- όταν ακολουθεί λ, ρ αντίστοιχα. π.χ  έρρινος, συλλαλητήριο,συρροή.

Μεταβολές κατά τη σύνθεση όταν το δεύτερο συνθετικό είναι δασυνόμενη λέξη:

α)Κατά: Κατά + οδός = κάθοδος, κατά + ολικός = καθολικός, κατά + ημέρα = καθημερινός, κατά + οδηγώ + καθοδηγώ.

β)Μετά: μετά +οδός = μέθοδος, , μετά + επόμενος = μεθεπόμενος.

γ)Αντί: αντί + υγιεινός = ανθυγιεινός, , αντί + υπολοχαγός + ανθυπολοχαγός.

δ)Επί: επί + ήβη = έφηβος, επί + ίππος = έφιππος, επί + οδός = εφόδιο, επί + ορώ = έφορος.

ε)Από: από + ορίζω = αφορίζω, από + ηγούμαι = αφηγούμαι, από + ήλιος = αφήλιο, από + όμοιος = αφομοίωση.

στ)Υπό: υπό + ήλιος = υφήλιος, υπό + ίσταμαι = υφίσταμαι.

**ΑΣΚΗΣΕΙΣ**

**1)Χρησιμοποιώντας τα μόρια α-, ξε-, ανά- να γράψετε τις λέξεις που έχουν τις ακόλουθες σημασίες:**

Η κλήση που έμεινε χωρίς απάντηση………………………………………

Αυτός που δεν είναι κακός………………………………………………

Κάνω ένα παλιό σπίτι σαν να είναι καινούργιο …………………………………

Αυτός που δεν νιώθει ασφάλεια………………………………………….

Εκείνος που δε γνωρίζει να γράφει και να διαβάζει………………….…

Η αδυναμία εύρεσης εργασίας………………………

Πουλώ όλο το εμπόρευμά μου.........................................…

 **2)Να συμπληρώσετε τα κενά με πρώτο συνθετικό το δισ- (δι-) ή το δυσ- ανάλογα με το νόημα.**

1.Το δ….στιχο  αυτό το έγραψε ο ποιητής για την μητέρα  του.
2.Στην γειτονιά του  ελάχιστα σπίτια είναι δ….ώροφα.
3. Να χρησιμοποιήσεις  σοβαρά επιχειρήματα, γιατί είναι άνθρωπος δ….πιστος.4. Παντρεύτηκε νέος και πρόλαβε ν’  αποκτήσει  δ….έγγονα.

**3) Σχηματίστε σύνθετες λέξεις με πρώτο συνθετικό ένα από τα εξής:**

**α) το δι-, δισ-,**από το αριθμητικό δύο,

**β) το δυ-,**θέμα του δύο

**γ) το δυσ- (= δύσκολος, κακός),**αχώριστο μόριο, **και δεύτερο συνθετικό μία από τις λέξεις που δίνονται στη στήλη.**

Τύχη……………………………...
Πρόσωπο…………………………
Στίχος…………………………….
Πίστη……………………………..
Γλώσσα…………………………..
Τρόπος……………………………
Κάμπτω…………………………..
Κόπτω……………………………

 **4) Να βρείτε το πρώτο συνθετικό των παρακάτω λέξεων:**

συγγενής……...μεθεόρτια…..…..συλλέγω….…ανθυγιεινός….…...υφήλιος….…….έφιππος…….….